
AV IZ
asupra proiectului de Lege pentru aprobarea Ordonanței de urgență Guvernului nr.183/2022 privind stabilirea unor măsuri pentru finanțarea unor proiecte de regenerare urbană
 
În conformitate cu prevederile art. 95 din Regulamentul Camerei Deputaților, Comisia pentru cultură, arte, mijloace de informare în masă a fost sesizată, spre dezbatere și avizare, cu proiectul de Lege pentru aprobarea Ordonanței de urgență Guvernului nr.183/2022 privind stabilirea unor măsuri pentru finanțarea unor proiecte de regenerare urbană, transmis cu adresa PL x 101 din 28  februarie 2023.
	Senatul, în calitate de primă Cameră sesizată, a adoptat inițiativa legislativă în ședința din 20 februarie 2023, cu respectarea prevederilor art.76 alin.(2) din Constituția României.  
Potrivit prevederilor art. 75 alin. (1) și (3) din Constituția României, republicată, Camera Deputaților este Cameră decizională.
Potrivit dispozițiilor art. 61 din Regulamentul Camerei Deputaților, republicat,  Comisia a dezbătut inițiativa legislativă în ședința din 9 mai 2023. 
	Proiectul de lege are ca obiect de reglementare stabilirea cadrului general de finanțare din fonduri externe nerambursabile a proiectelor pentru regenerarea urbană ce urmează a fi finanțate din fonduri europene alocate în cadrul Programelor Operaționale Regionale. Potrivit actului normative, regenerarea urbană reprezintă ansamblul de măsuri de transformare a unor zone specific delimitate din cadrul localităților urbane, printr-un set de acțiuni integrate în domeniile economic, social, mediu și arhitectural-urbanistic în scopul creșterii calității mediului urban și implicit îmbunătățirea condițiilor de viață a populației și creșterea oportunităților economice. Astfel, sunt prevăzute măsuri pentru reglementarea activităților având ca scop regenerarea, pentru stabilirea demersurilor de planificare, identificare și definire a categoriilor de proiecte care pot intra în această categorie. Proiectul vizează etapele premergătoare depunerii de proiecte mature prin integrarea zonele de regenerare urbană în planurile urbanistice și de amenajare, precum și elaborarea documentațiilor necesare pentru implementarea proiectelor de regenerare urbană, respectiv identificarea zonelor în care se preconizează operațiuni urbanistice de regenerare urbană și stabilirea categoriilor de activități ce pot fi incluse în proiectele de regenerare urbană, în funcție de nevoile identificate și specificitatea zonei.	
	În urma examinării și a opiniilor exprimate, deputații prezenți la lucrări au hotărât cu unanimitatea voturilor parlamentarilor prezenți, avizarea  favorabilă a proiectului de lege.
	În raport cu obiectul și conținutul său proiectul de lege face parte din categoria legilor ordinare.

      PREȘEDINTE,
                           Iulian BULAI			  

